Poeta Viorica Petrovici, invitata specială la Seara de Poezei 6 organizată de Casa de Poezie Light of ink
Casa de Poezie Light of ink & Palo Santo Shop, Bar & Coffee Hub, în parteneriat cu Editura TIMPUL, vă invită vineri, 8 martie 2024, începând cu ora 18.30, la Seara de Poezie 6 (serile 2024), organizată în Palo Santo Shop, Bar & Coffee Hub (Mun. Suceava, Strada Bistriței 8, Cartier Obcini).
Invitata specială a ediției este poeta Viorica PETROVICI. În cadrul Serii de Poezie, va avea loc lansarea volumului "Portal 16", publicat în 2023 la Editura TIMPUL.
Prezintă poetul Vlad SIBECHI, cronicar literar.
Moderatoare, poeta Alexia PLĂCINTĂ.
Debutează la Seara de Poezie tânăra poetă Sofia CHILARIU MORUZ.
Viorica PETROVICI (n. 1960, Suceava) este scriitoare, eseistă și publicistă, membră a Uniunii Scriitorilor din România, membră a Societății Scriitorilor Bucovineni. Este redactor al revistei Ţara Fagilor. Volume publicate (selecție din creația impresionantă a autoarei): "Soarele alb", Editura Augusta, Timişoara, 2001; "Roua deşertului", Editura Augusta, Timişoara; "Oglinda fractală", Editura AXA, Botoșani, 2006; "Caduceul lui Mercur", Editura AXA, Botoșani; "Călătorul cu aripi indigo", Editura AXA, Botoșani, 2010; "Cascada cu ambele capete în cer", Editura TipoMoldova, Iași, 2012; "Fluturele și Evelina", Editura Charmides, Bistrița, 2015; "Roata de circ", Editura Ateneul scriitorilor, Bacău, 2016; "Lebăda în zbor", Editura Cartea Românească Educațional, Iași, 2019; "Portal 16", Editura TIMPUL, Iași, 2023. Creația autoarei este prezentă în mai multe antologii și a fost recompensată cu numeroase premii literare.
Vasile SPIRIDON: "Înzestrată cu paleta cromaticii sentimentale, Viorica Petrovici scrie o poezie agravitațională, a stărilor extatice. Totu-i vis și armonie, dar fără noapte bună, din moment ce o măreață dimineață a simțurilor netocite răspândește transparent peste lume fluxul emoțional. Desigur că, în această atmosferă intimistă, de prea-plin sufletesc nezăgăzuit, iubirea nu poate semnifica decât pierdere/câștigare de sine".
Sofia CHILARIU MORUZ (n. 2007, Suceava) este elevă în clasa a X-a la Colegiul de Artă "Ciprian Porumbescu" din Suceava. Membră a Casei de Poezie Light of ink.
Organizator: Gheorghe CÎRSTIAN, Casa de Poezie Light of ink
Coorganizator: Robert ȘRÖDER, Palo Santo România